BOJ เปิดฉากประชุมนโยบายการเงินวันนี้ คาดคงนโยบายผ่อนคลายการเงิน-การประเมินศก.
ธนาคารกลางญี่ปุ่น (BOJ) ได้เปิดฉากการประชุมที่มีระยะเวลา 2 วันในวันนี้ โดยคาดกันว่า BOJ จะคงนโยบายการผ่อนคลายทางการเงินและการประเมินเศรษฐกิจไว้ ซึ่งก่อนหน้านี้ BOJ ได้ประเมินไว้ว่า เศรษฐกิจของญี่ปุ่นกำลังมีการฟื้นตัวปานกลาง 
18 มิ.ย. 2558

สำนักข่าวเกียวโดรายงานว่า  ธนาคารกลางญี่ปุ่น (BOJ) ได้เปิดฉากการประชุมที่มีระยะเวลา 2 วันในวันนี้ โดยคาดกันว่า BOJ จะคงนโยบายการผ่อนคลายทางการเงินและการประเมินเศรษฐกิจไว้ ซึ่งก่อนหน้านี้ BOJ ได้ประเมินไว้ว่า เศรษฐกิจของญี่ปุ่นกำลังมีการฟื้นตัวปานกลาง
แม้ว่าดัชนีราคาผู้บริโภคพื้นฐานของญี่ปุ่นอยู่ใกล้ระดับ 0% ซึ่งต่ำกว่าเป้าหมายที่ 2% ของ BOJ เป็นอย่างมาก แต่ BOJ เชื่อว่าอัตราเงินเฟ้อมีแนวโน้มจะเพิ่มขึ้นในช่วงครึ่งหลังของปีงบประมาณนี้ ซึ่งเป็นช่วงที่คาดว่าราคาน้ำมันดิบที่ร่วงลงนั้นจะเริ่มส่งผลกระทบน้อยลง
ขณะเดียวกัน มีแนวโน้มว่าบอร์ด BOJ ทั้ง 9 รายจะพิจารณาปรับเพิ่มมุมมองเกี่ยวกับการใช้จ่ายด้านทุน หลังจากที่ได้มีการปรับเพิ่มข้อมูลผลิตภัณฑ์มวลรวมภายในประเทศในช่วงไตรมาสแรกปี 2558 ขึ้นอย่างมาก โดยได้รับแรงหนุนจากการลงทุนของภาคเอกชนที่เพิ่มสูงขึ้น
 
อินโฟเควสท์ แปลและเรียบเรียง